Document ID: 31996L0047

Direktiva Sveta 96/47/ES
z dne 23. julija 1996
o spremembi Direktive 91/439/EGS o vozniških dovoljenjih
SVET EVROPSKE UNIJE JE
ob upoštevanju Pogodbe o ustanovitvi Evropske skupnosti in zlasti člena 75 Pogodbe,
ob upoštevanju predloga Komisije [1],
ob upoštevanju mnenja Ekonomsko-socialnega odbora [2],
v skladu s postopkom, določenim v členu 189c Pogodbe [3],
ker Direktiva Sveta 91/439/EGS z dne 29. julija 1991 o vozniških dovoljenjih [4] določa, da se vozniška dovoljenja držav uvedejo v skladu z vzorcem Skupnosti, opisanim v Prilogi I;
ker mora biti uveden alternativni vzorec z upoštevanjem sedanje prakse in v skladu z željami nekaterih držav članic;
ker je v okviru vzajemnega priznavanja dovoljenj treba zagotoviti kompatibilnost in interoperatibilnost dovoljenj po celotni Skupnosti; ker se je zato treba izogniti uvedbi informacijske tehnologije na individualni podlagi za vzorec Skupnosti vozniškega dovoljenja, vendar pa se lahko na dovoljenju pusti prostor za kasnejšo uvedbo mikročipa ali podobne informacijske naprave;
ker bi moralo biti državam članicam omogočeno, da na posebnem mestu vozniškega dovoljenja navedejo podatke, ki niso povezani z vodenjem vozniških dovoljenj ali prometno varnostjo, ob upoštevanju, da je za te podatke vsakokrat potrebna pisna privolitev imetnika;
ker ob upoštevanju tehničnih predpisov za vzorec vozniškega dovoljenja Skupnosti ta direktiva z določitvijo splošnega okvira za predpise uvaja "nov pristop" tehničnega usklajevanja in prepušča podrobnosti postopkom industrijske standardizacije,
SPREJEL NASLEDNJO DIREKTIVO:
Člen 1
Direktiva 91/439/EGS se spremeni:
1. Člen 1(1) in člen 2(3) se spremenita tako, da se za "Prilogi I" doda "ali Prilogi Ia".
2. Členu 2 se doda naslednji odstavek:
"4. Brez poseganja v določbe, ki jih mora glede tega sprejeti Svet, vzorci vozniških dovoljenj iz Prilog I in Ia ne smejo vsebovati nobenih elektronskih informacijskih naprav."
3. Doda se Priloga Ia, kakor je določena v prilogi k tej direktivi.
Člen 2
1. Države članice po posvetovanju s Komisijo sprejmejo zakone in predpise, potrebne za uskladitev s to direktivo, do 1. julija 1996. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov domače zakonodaje, sprejetih na področju, ki ga ureja ta direktiva.
Člen 3
Ta direktiva začne veljati dan po objavi v Uradnem listu Evropskih skupnosti.
Člen 4
Ta direktiva je naslovljena na države članice.
V Bruslju, 23. julija 1996

Labels: 7
8